ભારતનો કણ-કણ ઋષિમુનિઓના ત્યાગપૂર્ણ જીવન-ચિંતનથી વ્યાપ્ત હતો જે આજે ભોગવાદને કારણે પતિત થઈ રહ્યો છે. અધ્યાત્મ આપણા દેશની સંસ્કૃતિ અને પ્રકૃતિ છે. આપણે આપણા દેશની સંસ્કૃતિ અને પ્રકૃતિની વિરુદ્ધ કાર્ય કર્યું છે, તેથી આપણું પતન થયું છે. આપણા દેશને લાગેલા રોગનું મૂળ શોધી કાઢ્યા પછી આપણે પુન: અધ્યાત્મના આધાર ઉપર આગળ વધશું તો જ આપણને આપણી ગુમાવેલી કીર્તિ અને સમૃદ્ધિ પુન: પ્રાપ્ત થશે. આ કાર્ય માટે ઈશ્ર્વરના આશીર્વાદ પણ જોઈએ. આપણે અધ્યાત્મના માર્ગે ચાલીને કાર્ય કરીશું તો જ આપણને કાર્યસિદ્ધિ માટે ઈશ્ર્વરના આશીર્વાદ પ્રાપ્ત થશે. આપણાં સમસ્ત કર્મ સર્વશક્તિમાન પરમેશ્ર્વરને સમર્પિત કરીને નિષ્કામ બનીને કામ કરીએ. આપણા આચાર્યો, ઋષિ-મુનિઓએ આપણને એ પ્રમાણે જ કાર્ય કરવાના સંસ્કાર આપેલા છે. આપણા માટે આપણા પૂર્વજો આદર્શ કર્મવીર ભગવાન શ્રીકૃષ્ણ છે. તેમનું જીવન અનાસક્ત હતું. જેમ છાશમાં માખણ તરે તેમ તે અનાસક્ત હતા. ભગવાન શ્રીકૃષ્ણે અર્જુનને પણ અનાસક્ત બનીને કર્મ કરવાનો ઉપદેશ આપ્યો હતો અને એ જ ધર્મ છે. ધર્મ એ એવી વિશ્ર્વવ્યાપી વ્યવસ્થા છે, જેને ક્યારેય સંશોધિત કરી શકાય નહીં. કેમ કે તે સનાતન વ્યવસ્થા હોય છે. તેનું માત્ર પાલન જ કરવાનું હોય છે. ધર્મના માર્ગે ચાલવાથી જ આપણા અંતરમાં પરમાત્મ-તત્ત્વ જાગૃત થાય છે. આથી જ વેદ, ઉપનિષદ, ગીતા જેવા ગ્રંથો આપણને ધર્મના માર્ગે ચાલવાનો ઉપદેશ આપે છે. આપણે સૌ ધર્મના માર્ગે ચાલીને અધ્યાત્મના સંસ્કારોથી આપણા વિગત પરમ વૈભવને પ્રાપ્ત કરી શકીશું. ભારત પુન: સૂર્યની જેમ વિશ્ર્વને પ્રકાશિત કરી શકશે. આપણે ભારતમાતાના સૌ સંતાનો આવી શક્તિ પ્રાપ્ત કરે એવી હું પરમાત્માને પ્રાર્થના કરું છું.